שו"ת רשב"ץ (תשב"ץ)/חלק ב/קמז
ענין קמז:
ומה שכתב הרב ז"ל בפ' ג' מהל' שחיטה אם דרס או החליד בין בשליש הא' בין בשליש האמצעי שחיטתו פסולה כדין עליך לתמוה עליו בזה הלשון דודאי דיני הגרמה ליתנהו אלא בקנה וכן כ' הרמב"ן ז"ל בפ"ק דחולין ז"ל וה"מ כלהו בקנה דנקיבתו אינה אוסרת.
אבל הגרמה דושט אפילו משהו ושחט ג' שלישים טריפה וכן כת' רש"י ז"ל בפ' ואלו טריפות וא"כ לא הי' לו לרב ז"ל לכתוב זה גבי דיני הגרמה דמשמע דבקנה מיירי ובין בעוף ובין בבהמה ובודאי דבקנה העוף אין שם בשליש ראשון ולא בחציו לא דרסה ולא חלדה דלא חמירי דרסה וחלדה בחציו של קנה משהיה פגום דאמרי' בפ' השוחט (כ"ח ע"א) הרי שהיה חציו של קנה פגום והוסיף עליו כל שהוא וגמרה שחיטתו כשרה דדרסה וחלדה דינם כנקב.
וא"כ דברי הרב ז"ל א"א להעמידם אלא בושט בין בעוף בין בבהמה ובקנה אחר ששחט הושט בבהמה ורבינו ז"ל שסתם הדברים סמך על מה שכת' למעלה באותו פ' בדיני שהיה ואין בין שהיה לדרסה וחלדה בענין זה כלום ויפה הרגשת בזה: